ส่วนที่ 1

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท ไรมอน แลนด์ จำกัด (มหาชน) (“บริษัท”) จัดตั้งขึ้นเมื่อวันที่ 15 กันยายน 2530
และได้จดทะเบียนเป็นบริษัทมหาชน เมื่อวันที่ 9 ธันวาคม 2536 ปัจจุบันมีสำนักงานตั้งอยู่เลขที่ 62
อาคารเดอะมิลเลนเนีย ชั้น 22 ห้อง 2201-3 ถนนหลังสวน แขวงลุมพินี เขตปทุมวัน
กรุงเทพมหานคร 10330 ณ วันที่ 31 ธันวาคม 2550 บริษัทมีทุนจดทะเบียน 2,977,571,568
บาท และมีทุนจดทะเบียนที่ชำระแล้วจำนวน 2,740,181,671 บาท แบ่งเป็น 2,740,181,671
หุ้น มูลค่าหุ้นละ 1 บาท มียอดสินทรัพย์รวมปรากฏตามงบการเงินรวม ณ วันที่ 31 ธันวาคม 2550
จำนวน 7,926.17 ล้านบาท มีหนี้สินรวมจำนวน 5,206.42 ล้านบาท มีส่วนของผู้ถือหุ้นจำนวน
2,719.75 ล้านบาท โดยมีกำไรสุทธิตามงบการเงินเฉพาะกิจการประจำปี 2550 จำนวน 71.71
ล้านบาท และมีขาดทุนสุทธิตามงบการเงินรวมประจำปี 2550 เท่ากับ 30.43 ล้านบาท

บริษัทประกอบธุรกิจหลักในการพัฒนาอสังหาริมทรัพย์สำหรับการอยู่อาศัย เพื่อขายหรือให้เช่า
และเข้าลงทุนในบริษัทที่เกี่ยวข้องเพื่อดำเนินธุรกิจด้านการพัฒนาอสังหาริมทรัพย์
ตลอดจนขยายสายงานธุรกิจด้านการบริหารงานก่อสร้าง การบริหารโครงการ และด้านอื่นๆ
ที่เกี่ยวข้องกับธุรกิจอสังหาริมทรัพย์

บริษัทมีนโยบายการลงทุนและพัฒนาโครงการที่พักอาศัยประเภทคอนโดมิเนียมเป็นหลัก
โดยบริษัทและบริษัทย่อยมีนโยบายลงทุนและพัฒนาโครงการในเขตกรุงเทพมหานคร ปริมณฑล
และเมืองตากอากาศ เป็นหลัก การลงทุนและพัฒนาโครงการของบริษัทและบริษัทย่อย
จะมุ่งเน้นในด้านทำเลที่ตั้ง การออกแบบ คุณภาพของโครงการ และการบริหารโครงการ
เป็นปัจจัยหลักในการนำเสนอผลิตภัณฑ์ให้กับลูกค้า ดังนั้น
จะเห็นได้ว่าที่ตั้งของโครงการส่วนใหญ่จะอยู่ในย่านธุรกิจหรือใจกลางเมือง
และลูกค้ากลุ่มเป้าหมายของบริษัทและบริษัทย่อยจะเป็นลูกค้าระดับกลางและระดับสูง โดยในปี 2550
บริษัทและบริษัทย่อยเน้นการพัฒนาและขายโครงการหลัก 4 โครงการ
ซึ่งทุกโครงการล้วนได้รับการตอบรับจากลูกค้าเป็นอย่างดี ดังต่อไปนี้:

-   โครงการเดอะริเวอร์ : เป็นโครงการที่ใหญ่ที่สุดของบริษัทในปัจจุบัน เปิดตัวในเดือนมีนาคม
    2550 และนับถึงกลางเดือนมีนาคม 2551 มียอดขายรวมสูงถึง 5.9 พันล้านบาท
    หรือคิดเป็นร้อยละ 47 ของยอดขายที่ตั้งไว้ที่ 12.9 พันล้านบาท

-   โครงการนอร์ทพ้อยท์ : เป็นโครงการคอนโดมิเนียมเกรดเอในพัทยาแห่งที่ 2 ของบริษัท
    ซึ่งการตอกเสาเข็มได้ดำเนินการเสร็จเรียบร้อยแล้ว
    และการก่อสร้างดำเนินไปตามแผนงานที่กำหนดไว้ ณ สิ้นปี 2550 มียอดขายแล้วกว่าร้อยละ
    50

-   โครงการเดอะล็อฟท์ เย็นอากาศ :
    ก่อสร้างแล้วเสร็จในปีที่ผ่านมาและมียอดขายแล้วกว่าร้อยละ 68
    โดยบริษัทได้เริ่มดำเนินการโอนกรรมสิทธิ์ให้กับลูกค้าแล้วในไตรมาสแรกของปี 2551

-   โครงการเดอะไฮทส์ ภูเก็ต : ณ สิ้นปี 2550 โครงการก่อสร้างแล้วเสร็จประมาณร้อยละ 75
    โดยมียอดขายของโครงการแล้วกว่าร้อยละ 80
    มีกำหนดก่อสร้างแล้วเสร็จและพร้อมโอนกรรมสิทธิ์ให้กับลูกค้าได้ในปลายไตรมาสที่ 3
    หรือต้นไตรมาสที่ 4 ของปี 2551

สำหรับปี 2551 บริษัทกำหนดแผนงานในการเปิดตัวโครงการใหม่ ซึ่งมีมูลค่ายอดขายรวมกว่า
22,000 ล้านบาท ดังนี้:

-   โครงการเดอะล็อฟท์ เซาท์ชอร์ : จากความสำเร็จของเดอะล็อฟท์ในกรุงเทพมหานคร
    บริษัทจึงสานต่อการพัฒนาโครงการภายใต้ชื่อ “เดอะล็อฟท์”
    ด้วยการพัฒนาโครงการคอนโดมิเนียมในพัทยา ซึ่งมีกำหนดเปิดตัวในไตรมาสที่ 2 ของปี 2551
    และมีกำหนดการก่อสร้างแล้วเสร็จในปี 2554/2555 ด้วยมูลค่าของโครงการประมาณ 4.7
    พันล้านบาท

-   โครงการอมัลฟี : ด้วยทำเลติดกับรีสอร์ทหรูของภูเก็ตอย่างอมันปุรีหรือเชดี
    บริษัทมีโครงการที่จะพัฒนา รีสอร์ทหรูในรูปแบบวิลล่า จำนวน 23 หลัง
    และคาดว่าจะก่อสร้างแล้วเสร็จภายในปี 2553 โดยโครงการมีมูลค่ารวมประมาณ 4
    พันล้านบาท

-   โครงการ 185 ราชดำริ : ในปีที่ผ่านมา บริษัทฯได้ซื้อที่ดินบนถนนราชดำริ
    ซึ่งเป็นทำเลที่ดีเยี่ยม
    แวดล้อมไปด้วยทิวทัศน์ใจกลางเมืองของสวนลุมพินีและสมาคมราชกรีฑาสโมสร
    บริษัทวางแผนที่จะเปิดตัวโครงการในไตรมาสที่ 3 ของปี 2551
    โดยโครงการมีมูลค่ารวมประมาณ 9.8 พันล้านบาท และคาดว่าการก่อสร้างจะแล้วเสร็จในปี
    2554/2555

-   โครงการดิเอ็ดจ์: ด้วยทำเลติดกับโครงการนอร์ทพ้อยท์ ในพัทยา
    โครงการดิเอ็ดจ์ตั้งอยู่บนพื้นที่เลียบชายหาดวงศ์อมาตย์ความยาว 45 เมตร
    โครงการมีมูลค่ารวมประมาณ 3.7 พันล้านบาท และคาดว่าจะก่อสร้างแล้วเสร็จในปี 2555

ปัจจุบันถือได้ว่าบริษัท ไรมอน แลนด์ จำกัด (มหาชน)
เป็นผู้นำตลาดในการพัฒนาคอนโดมิเนียมในประเทศไทย
ตั้งแต่การเปิดตัวโครงการนอร์ทพ้อยท์เมื่อปลายปี 2549
บริษัทมีการเติบโตทั้งในด้านขนาดและจำนวนของโครงการ
ประมาณการรายรับจากการขายโครงการของบริษัทในปัจจุบันภายในเวลา 5 ปีข้างหน้ามีมูลค่าถึง
40,000 ล้านบาท ด้วยเป้าหมายสัดส่วนผลกำไรของโครงการ (Target Net Margin)
ไม่ต่ำกว่าร้อยละ 20 ซึ่งแสดงให้เห็นถึงโอกาสในการเพิ่มขึ้นของผลตอบแทนสำหรับผู้ถือหุ้น

ภาพลักษณ์ของบริษัทได้รับการยกระดับอย่างต่อเนื่องจากการมีส่วนร่วมในโครงการเพื่อสังคมและการกุศล
โดยในปี 2550 บริษัท ไรมอน แลนด์ จำกัด (มหาชน) ได้ให้การสนับสนุนกิจกรรมการกุศล
กิจกรรมเพื่อการศึกษาและกิจกรรมเพื่อการพัฒนาสิ่งแวดล้อมอย่างยั่งยืน รวมกว่า 20 โครงการ
โดยหลายโครงการเป็นโครงการในพระราชดำริ
ซึ่งถือเป็นการร่วมเฉลิมฉลองการครองสิริราชสมบัติครบ 60 ปีและเฉลิมฉลองพระชนมายุครบ 80
พรรษาของพระบาทสมเด็จพระเจ้าอยู่หัวภูมิพลอดุลยเดช

ความเป็นผู้นำในด้านพัฒนาอสังหาริมทรัพย์ในประเทศไทยของบริษัท ไรมอน แลนด์ จำกัด (มหาชน)
เป็นที่ประจักษ์เด่นชัดขึ้นในงานประกาศผลรางวัลไทยแลนด์พร็อพเพอร์ตี้ อะวอร์ด (Thailand
Property Awards Ceremony) ซึ่งจัดขึ้นในเดือนธันวาคม 2550 จากการที่บริษัทได้รับรางวัลถึง
3 รางวัล จากงานดังกล่าว ซึ่งได้แก่ Best Developer, Best Urban Development และ
Best Development Website
และในช่วงต้นปีนี้เองบริษัทยังได้รับการยกย่องในฐานะหนึ่งในผู้พัฒนาอสังหาริมทรัพย์ชั้นนำของโลก
โดยได้รับรางวัลสำหรับโครงการนอร์ทพ้อยท์
จากงานประกาศรางวัลอินเตอร์เนชั่นแนลพร็อพเพอร์ตี้อะวอร์ด (The International
Property Awards) ที่จัดขึ้น ณ กรุงลอนดอน

ในขณะที่การเติบโตของบริษัท ไรมอน แลนด์ จำกัด (มหาชน) มีพื้นฐานและแนวทางที่มั่นคง
ด้วยภาพลักษณ์ของบริษัทที่ได้รับการยอมรับจากสาธารณชน
และบริษัทยังคงมุ่งมั่นและตั้งใจที่จะพัฒนาบริษัทต่อไป
โดยในช่วงปีหน้านี้การแข่งขันจะยังคงทวีความเข้มข้นยิ่งขึ้น การทำงานจึงมีความท้าทายยิ่งขึ้น
เพื่อที่จะบรรลุเป้าหมายของบริษัท
บริษัทจึงมุ่งมั่นพัฒนาความสามารถในการแข่งขันด้วยหลักการดำเนินงาน 3 ประการ อันได้แก่
นวัตกรรม (Innovation) ความเข้าใจตลาด (Intelligence) และการยึดถือหลักคุณธรรม
(Integrity) ซึ่งบริษัทเชื่อมั่นเป็นอย่างยิ่งว่าคณะผู้บริหารและพนักงานของ บริษัท ไรมอน แลนด์
จำกัด (มหาชน) จะยึดมั่นและปฏิบัติตามหลักการดำเนินงานทั้ง 3 ประการนี้อย่างแน่วแน่ต่อไป